དག་སྣང་ལས༔ གསོལ་མཆོད་ཕྲིན་ལས་
གློག་འཁྱུགས་ཞེས་བྱ་བ་
བཞུགས་སོ༔
ཕུད་སྐྱེམས་གཏོར་མ་བསྐང་རྫས་ཅི་འབྱོར་བཤམས༔ ནམ་མཁའ་མཛོད་ཀྱི་སྔགས་ཀྱིས་བྱིན་གྱིས་བརླབས༔ རཾ་ཡཾ་ཁཾ༔ ཨོཾ་ཨཱཿཧཱུྃ༔ སྟོང་པའི་ངང་ལས་རླུང་མེ་ཐོད་སྒྱེད་སྟེང༔ ཁྱོན་ཡངས་མཚན་ལྡན་ཀ་པཱ་ལ་ཡི་ནང༔ དམ་ཉམས་ཞིང་བཅུ་དགྲ་བགེགས་
བསྒྲལ་བ་ཡི༔ བཟའ་བ་ཤ་ཡི་རི་བོ་རི་ལྟར་སྤུངས༔ བཏུང་བ་ཁྲག་གི་ཕུད་སྐྱེམས་མཚོ་ལྟར་བསྐྱིལ༔ དར་ཟབ་གོ་མཚོན་འདོད་རྫས་སྐར་ལྟར་བཀྲ༔ སྣང་བ་འགགས་མེད་སྤྲུལ་བའི་རྫས་སྣ་ཚོགས༔ མི་བཟད་ཏིང་ངེ་འཛིན་གྱིས་
བྱིན་གྱིས་བརླབས༔ མཆོད་ཅིང་འབུལ་བའི་གནས་མཆོག་དམ་པ་འདིར༔ ལས་མྱུར་ཐོགས་མེད་དམ་ཉམས་དགྲ་བོའི་གཤེད༔ བསྒྲུབ་མཆོག་རྣལ་འབྱོར་
པོ་ལ་བུ་བཞིན་བརྩེ༔ རྒྱལ་བསྟན་རིན་ཆེན་སྲོག་ལྟར་སྐྱོང་མཛད་པའི༔ སྔགས་
ཀྱི་བདག་མོ་ཨེ་ཀ་ཛཱ་ཊི་དང༔ ལེགས་ལྡན་ཞིང་སྐྱོང་དྲང་སྲོང་རཱ་ཧུ་ལ༔ དམ་ཅན་རྡོར་ལེགས་གནོད་སྦྱིན་ཤན་པ་དང༔ མ་མགོན་ལྕམ་དྲལ་ལྷ་མོ་ངན་ནེ་མ༔ གནོད་སྦྱིན་དགྲ་ལྷའི་རྒྱལ་པོ་ཡང་ལེ་བེར༔ གཉན་ཆེན་ཐང་ལྷ་གེ་སར་དཔའ་ཐུལ་བཅས༔ ཚེ་རིང་མཆེད་ལྔ་རྡོ་རྗེ་གཡུ་སྒྲོན་མ༔ བསྟན་མ་བཅུ་གཉིས་
སྐྱོང་མ་བཅུ་གཉིས་སོགས༔ གདུག་ཆེན་དཔའ་བོའི་དབང་ཕྱུག་དམ་པ་མཆོག༔
བརྒྱུད་གསུམ་རིག་འཛིན་བླ་མའི་ཐ་ཚིག་ལ༔ གནས་པའི་བཀའ་གཏེར་བསྟན་སྲུང་རྒྱ་མཚོ་རྣམས༔ མཆོད་དོ་གསོལ་ལོ་བསྐང་ངོ་མངའ་གསོལ་བསྟོད༔
མདོ་སྔགས་བསྟན་པའི་མངའ་ཐང་ཕྱོགས་བཅུར་སྤེལ༔ དེ་འཛིན་སྐྱེས་བུའི་སྐུ་ཚེ་ཞབས་བརྟན་ཅིང༔ མཛད་ཕྲིན་དར་རྒྱས་དགེ་འདུན་སྡེ་རྒྱས་ཤིང༔ ནད་
གདོན་ཞི་ཞིང་ཚེ་བསོད་ཡེ་ཤེས་རྒྱས༔ ཁམས་གསུམ་དབང་བསྡུས་གནོད་བྱེད་དགྲ་བགེགས་སྒྲོལ༔ རབ་འབྱམས་ཕྲིན་ལས་མ་གཡེལ་ཐོགས་མེད་སྒྲུབས༔ དཀར་ཕྱོགས་སྲུང་མའི་དབུ་འཕང་ལྷ་ཞལ་བསྟོད༔ ནག་ཕྱོགས་བདུད་སྡེའི་མགོ་འཕང་རྡོག་པས་བརྫིས༔ སྐྱེ་དགུའི་མོས་སྣང་དགེ་བཅུའི་
ལམ་དུ་བསྒྱུར༔ ནད་མུག་མཚོན་གྱི་གཟེང་པ་མཐའ་དག་སོལ༔ མ་རུང་བསྒྲལ་
འདྲེན་ཆོས་སྐུའི་རྒྱས་ཐོབ་ལ༔ འབྲེལ་ཚད་དཔལ་རིར་འདྲེན་པའི་གྲོགས་མཛོད་ཅིག༔ ཅི་བཅོལ་ཕྲིན་ལས་སྒྲུབས་ཤི་ས་མ་ཡཱ༔ ཞེས་པའི་གསོལ་མཆོད་སྨོན་པའི་ཚིག༔ བསྟན་འགྲོར་ལྷག་བསམ་དཀར་བའི་ངང༔ གྲངས་གསོག་སྙིང་ཉེ་ཕྲིན་ལས་མྱུར༔ རབ་འབྱམས་
གང་བརྩམས་ལས་ཀུན་འགྲུབ༔ དགོས་འདོད་དབང་གི་ནོར་བུ་ཡིན༔ དགྲ་དཔུང་འཇོམས་པའི་ཐོ་ལུམ་ཡིན༔ དམ་ཉམས་ལག་ཏུ་མ་ཤོར་གནད༔ སྙིང་གི་བུ་ལ་གཏད་དོ་རྒྱ༔ ས་མ་ཡ༔ རྒྱ་རྒྱ་རྒྱ༔ ཞེས་པའང་སྙིང་བརྩེའི་བུ་མཆོག་བློ་བཟང་གིས་ཡང་ཡང་བསྐུལ་ངོར་ཞལ་མི་བཟློག་ཙམ་དུ་ཁོ་མོ་པདྨ་མཁའ་སྤྱོད་ལྷ་མོས་འོད་གསལ་ཉམས་ཀྱི་བརྡ་སྒྲོམ་ལས་དག་པར་ཕབས་པའི་རྒྱལ་བསྟན་ཡོངས་སུ་གསལ་བའི་རྒྱུར་
གྱུར་ཅིག། སརྦ་མངྒ་ལཾ།